ספר זה מתאר 70 ערוצים מצוקיים וקניוניים העוברים במדבר יהודה. גבולותיו הצפוניים והדרומיים של מדבר יהודה קשים להגדרה חד־משמעית, ובפרסומים שונים הוצעו עבורם הצעות שונות. אנו רואים באופיים המצוקי של קניוני המדבר מרכיב עיקרי ועל כן בחרנו בנחל אוג לסמל את גבולו הצפוני של הספר ובנחל תמר לסמל את גבולו הדרומי. קניונים אלו הם מצורות הנוף המייצגות והמאפיינות את מדבר יהודה ומצוקיהם והם אלו שמקנים לאזור את עוצמתו האיומה. כבר אלפי שנים מצוקי הקניונים מושכים אנשים המתגוררים בסביבתם. תקצר יריעה זו מלהכיל את הקשר ארוך השנים שבין האדם למצוקי המדבר. אפשר לציין כי קשר זה נמשך משחר האנושות באזורנו, ובמצוקי הקניונים של ספר מדבר יהודה נמצאו העדויות העתיקות ביותר לפעילות אנושית במערות ישראל. ממצאים אלו נמצאו במערת אום קטפה שבמצוקי נחל חריטון, וממצאים עתיקים נוספים נמצאו במערות אחרות באזור. בתקופה הניאוליתית החביאו אנשים חפצי ערך במערת נחל חימר או סיתתו צור במערות אגן נחל דרגה. מהתקופה הכלקוליתית ועד ימי הביניים, שימשו מערות המדבר מקום מפלט לאנשים בעיתות מצוקה. נושא המפלט התפרסם בעיקר סביב גילוין של מערות המפלט מתקופת מרד בר כוכבא שבהן נמצאו גם כתבי יד של נבחרי הציבור ומנהיגי אותו המרד. כתבי יד אחרים השייכים לקבוצת אנשים נבדלת, נתגלו באזור קומראן וגם הם מציגים את הקשר האנושי למצוקי המדבר. קשר זה תופס מקום רב וחשוב במחקר האזורי.

המידע על הקניונים המתוארים בספר מאורגן כך שהוא מתחיל בתיאור נתיב המוביל לתחילת מקטע הנחל המוצג בטקסט. לרוב מדובר על ראש קניון הנחל, אך ייתכן גם תיאור המתחיל בנקודה שונה. תיאור הנתיב מסייע לחבר את הקורא להתחלת מקטע הנחל ולמקמו במרחב עתיר השבילים וצורות הנוף. באופן מכוון נמנענו מלשלב בתיאור של חלק זה נתיבים שאינם מסומנים בסימון שבילים. נתיבים אלו קיימים במדבר יהודה ונכללים בהם שבילים עתיקים, מעלות חכמים ונתיבים נועזים. לנתיבים אלו מקום בפני עצמם, וללא ספק הם ראויים לתיאור מפורט וממוקד. מכל מקום, הם אינם במוקד של ספר זה ואיננו מנסים או מתיימרים לתאר את כל ייחודו של המדבר בספר אחד.

תיאור הקניונים מתחקה אחר נתיב הנחל, מהנקודה שנבחרה לתחילת תיאורו ועד למוצאו בחוף ים המלח. סיום התיאור שבמוצא הוא לרוב בנקודה שבה כביש 90 חוצה את הנחל או בחיבור עם הנחל העיקרי, למשל במקרה של יובלים צדדיים. התיאור כולל את מתארו הכללי של הנחל וכן הימצאות מפלים. תיאור המפלים כולל את גובהם ובמקרים רבים גם את מתארם ומציין את הימצאותם של גבים, נקיקים ומעוקים (נקיקים צרים ועמוקים בתחתית קניון גדול). בשונה מקניון הנחל אשר כולל את תעלת ההתחתרות הכללית, מעוקים ונקיקים הם התחתרויות מקומיות בלב האפיק. טרחנו וציינו תופעות המאפיינות כל ערוץ או תופעות הייחודיות לו. תופעות אלו כוללות למשל מערות, קשתות, עמודי סלע, צמחייה או מעיינות. כמו כן ציינו ותיארנו, אם נודע לנו, נתיבי מעקף בסביבת המפלים והמעוקים. בתיאור של נחלים מטוילים שאליהם מגיעים מבקרים רבים או בנחלים הכוללים שבילים מסומנים, הוספנו פרטים על אפשרות הטיול בנחל. פרטים אלו הוספו ללא התחייבות מצידינו לרמת התייחסות ולרמת הפירוט. כאמור, איננו רואים בטקסט כאן ספר הדרכה למטיילים, ולכן אנחנו מצהירים כי אין לראות בפרטים הללו המלצה לטיול בשטח ואין להשתמש בהם ללא הכנה נוספת.

אל דפי הספר צירפנו פרקים ומסגרות מידע על נושאים שונים הקשורים במרחב. את החלקים האלו כתבו מומחים בתחומים השונים ואנו מודים להם על תרומתם לספר. תקוותנו שפרקים אלו יעשירו את הקורא ויוסיפו נדבך להיכרותו עם המדבר.

בעשורים האחרונים מדבר יהודה הוא בעיקר אזור טיול. המצוקים האדירים מעל ים המלח, הקניונים הנהדרים מרובי המפלים ומשובצי הגבים, הופכים את האזור למיוחד ולמושך. ספר זה לא נועד לעודד מטיילים לצאת אל קניוני מדבר יהודה, למרות תפיסת עולמנו בדבר החשיבות שבחיבור בין האדם לסביבתו. ספרי טיולים רבים ומשובחים פורסמו על האזור, וספר זה אינו מתיימר להיות עבורם תחליף או להתחרות בהם. בחרנו לכתוב את הספר במטרה לתאר ככל האפשר באופן מלא, שיטתי, מהימן ונהיר את קניוני מדבר יהודה. תקוותנו הכנה היא כי מטיילים היוצאים למדבר בכוחות עצמם, ולא בעקבות קריאת ספרנו, יוכלו להוסיף לידיעותיהם כדי לצאת לשטח באופן מודע יותר ונכון יותר. מי שינסה להסתמך על תיאורי הנחלים כאן כ'ספר הדרכה למטייל' יגלה שהספר אינו עונה להגדרה ואינו מספק פרטים שבעזרתם יוכל לצאת לשטח. התיאורים שבספר יעילים וחשובים למתעניינים בנופי המדבר, כמידע משלים על הקיים בו. על כל מטייל מוטלת אחריות מלאה לשמור על עצמו וסביבתו. טיול בקניון תוך הפרעה לקינון, קדיחת עוגנים מלאכותיים או הותרת פסולת, הם מעשה פסול ותעודת עניות למבצעם. הסקרנות בקניונים והאתגר לטייל בהם אינם סיבה מוצדקת לטייל שם, אם הטיול כולל גם פגיעה בחי, בצומח או בדומם. על המטייל לשמור על סביבתו כפי שהוא שומר על עצמו.

תיאורים דומים לאלו שמובאים פה פורסמו בעבר במגוון במות, כגון בספרי מטיילים, בסקרי נוף ובספרות האקדמית. החידוש בספר שלנו הוא בהיקף ובשלמות של הצגת הדברים. המידע שבספר נאסף ממגוון מקורות והוא כתוב בדיוק הרב ביותר שהיה בידינו להציגו. עם זאת, סביבת הקניונים נתונה לשינויים תכופים שנובעים מעצם אופיים הדינמי או משינויים מעשה ידי אדם. לכן יש לראות במידע המובא כאן מידע מוגבל ולא להסתמך באופן עיוור על עבודת הכותבים. זאת ועוד, הניסיון מלמד שלעיתים יש חוסר התאמה בין הצגת הפרטים והתיאורים מצד הכותב לבין הבנתם אצל הקורא.

בחלק זה נעסוק גם בטיולי "קניונינג" (גלישת קניונים) המתמקדים במעבר לאורך הנחל כסגנון טיול בפני עצמו, לעיתים תוך שימוש בחבלים ובגלישת צוקים. בעשור האחרון יש התעוררות ניכרת בטיילוּת בקניוני מדבר יהודה, וההתנהלות הנכונה בקניונים נמצאת בדיון ער. קדיחת עוגנים מלאכותיים בראשי המפלים, גלישה במצוקים שבהם יש קינון פעיל, כניסה לקניונים מורכבים ללא ניסיון הולם או מעבר בקניונים ללא ידע מוקדם, כל אלו מתרחשים בשטח וגורמים לפגיעה בטבע, לצד פגיעות בגוף ובנפש. נכון יעשה המבקר בקניונים אם יבדוק את השלכות מעשיו על סביבתו, יפעל בראייה ארוכת טווח ויימנע מסיפוק קצר מועד על חשבון פגיעה לטווח הארוך. הדבר נכון הן בנוגע לשמירה על הסביבה והן בנוגע לשמירה על בטיחות אישית.

בהקשר זה נכון לעסוק כאן בנושא עוגנים מלאכותיים בשפות מפלים או בגוף מפלים בקניוני המדבר. עוגנים אלו נמצאים בקניונים המותרים בגלישה, שם הם הותקנו מטעם רשות הטבע והגנים. התקנת העוגנים הללו מבטיחה רמת ביצוע התקנה ואחזקה גבוהה יותר, והשימוש בעוגנים אלו מלווה בדרישות שונות. בנחלים אחרים מחוץ לשמורה ובתוך שמורה, אפשר למצוא עוגנים מלאכותיים שהותקנו באופן פרטי בידי מטיילים. עמדתנו היא כי לא נכון להתקין עוגנים כאלו בידי המבקר הפרטי בשטח. הבחירה להתקין עוגנים מלאכותיים צריכה להיעשות במחשבה מוקדמת בדבר הצורך וההתאמה של ההתקנה. אם הוחלט להתקין עוגנים מלאכותיים, עליהם להיות באיכות גבוהה כדי שיישמרו לאורך זמן. הימצאותם של ברגים וקדחים רבים זה לצד זה, של עוגנים באיכות ירודה ומסוכנת, של קיבוע עוגנים במקום לא נכון, כל אלו מוכרים במצוקי המדבר ומעידים על הפגיעה של התקנתם בידי מי שאינו מוסמך לכך. אנו קוראים כאן לשמור על המצוקים גם בתחום זה, ואף שכלי קידוח ניידים הם מוצרים נפוצים כיום, נכון להימנע מקידוח עוגנים באופן פרטי על דעת המבקר. מי שאינו מוכשר למעבר נחל ללא עוגנים מלאכותיים יכול לבחור לטייל בנחלים שבהם מותקנים עוגנים מלאכותיים, וכן לאמן את עצמו בתרגולות המאפשרות גם צורות עגינה נוספות.

ראוי לציין כי קניוני מדבר יהודה אינם סביבת טיול מזמינה או פשוטה. מטיילים רבים קיפחו את חייהם במצוקי המדבר ובשיטפונות הפתע הפוקדים אותו. תוואי הנחלים, גובה המפלים, מצב העוגנים ועומק הגבים הם מקצת הגורמים המשתנים לעיתים קרובות בעקבות השיטפונות. חום המדבר מאפשר לטייל בקניוני מדבר יהודה בעיקר בחורף ובעונות המעבר, אך דווקא בתקופה זו המתאימה לטיולים, פוקדים השיטפונות את האזור. חשוב לשים לב לסכנות השונות, להימנע מכניסה לנחלים מורכבים ללא ניסיון מתאים, להתעדכן בתחזית מזג האוויר ולהיות מודעים לתנאי השטח. טיפוס במעלות עלומים ללא היכרות עם התוואי, חוסר מוכנות ליום חם, כניסה ביום קר לקניון מוצל ומרובה גבים, הם דוגמאות מעטות למצבים לא רצויים. עליכם לדעת כי חילוץ מהקניונים איננו תהליך מהיר והוא כרוך במאמץ רב, ולא ניתן לחלץ מטייל מכל צרה. היכלאות לשיטפון בנקיק סגור או היעלמות ללא הותרת פרטים, הובילו בעבר למקרים טרגיים שלא נפתרו עד היום או שעבור הנפגע פתרונם הגיע מאוחר מידי.

עוד ראוי לציין כי חלק משטחי מדבר יהודה נכללים בגבולותיהן של שמורות טבע מוכרזות או בתחומם של שטחי אש. בשטחים אלו חלים כללים וחוקים המגדירים את אפשרות הטיול בהם. לפני היציאה לשטח יש להתעדכן בהגדרת המרחב שבו עובר תוואי הטיול ולפעול בהתאם. בתוך גבולות השמורה אסור לנוע מחוץ לשבילים מסומנים וכן אסורה גלישת צוקים במקומות שאינם מאושרים לכך. כבדו את החוק ותנהגו בכבוד לשטח, גם אם אינכם מבינים או אינכם מסכימים עם מהות האיסורים. שטחי המדבר נתונים לשלל איומים וחשוב לשמור על המעט שנותר. כמובן ששמירה על הטבע נכונה גם בשטחים הנכללים בשמורות וגם בשטחים שמחוץ להם.

**תודות**

בכתיבת הספר ובהפקתו נסתייענו במכרים ובידידים רבים אשר חלקו איתנו את ניסיונם, את זמנם ואת הידע הרב שלהם. ברצוננו להודות במיוחד לכותבים השונים של פרקי ההקדמה ושל מסגרות המידע: ד"ר אורי פרגמן-ספיר, ד"ר משה (קוקו) ערמון, חגי אייל ורועי גלילי. לכולם נתונה תודתנו.

תודה אישית לחברים שתרמו מניסיונם בהיכרות עם הקניונים והשטח והרבו לתת עצות טובות: *ליאור אנמר, מיכל ויורם בר, טל דהן, נבו הימן, חנן ויסמן, אור חמי, איתי ילין, אביתר כהן, שלומי לובטון, עמית מנדלסון, ערן משיח, שמוליק ניבן,* רועי סופר*, ואדים פאיד, ציון צקולה, שי ראובני, גילה וירון רוזינר ואביאל שמש.*

רונן קלימי ובועז לנגפורד